b'\n_START_ARTICLE_\nJokioisten Koetus\n_START_SECTION_\nSeuran perustaminen ja alkuvuosikymmenten toiminta\n_START_PARAGRAPH_\nVoimistelu- ja urheiluseura Jokioisten Koetus perustettiin ty\xc3\xb6v\xc3\xa4enyhdistyksen alaisuuteen 3. elokuuta 1902 Sepp\xc3\xa4inm\xc3\xa4en pakarissa. Seuran toiminta k\xc3\xa4ynnistyi varsinaisesti kuitenkin vuonna 1903 kun seura j\xc3\xa4rjesti toimintansa ensimm\xc3\xa4iset virallisluontoiset yleisurheilukilpailut. Vuonna 1905 seura itsen\xc3\xa4istyi ty\xc3\xb6v\xc3\xa4enyhdistyksen alaisuudesta omaksi yhdistyksekseen._NEWLINE_Seuran toiminta laajeni vuonna 1907 kun talviurheilulajeista hiihto tuli mukaan lajivalikoimaan kilpailujen my\xc3\xb6t\xc3\xa4. Vuonna 1914 Koetukseen perustettiin my\xc3\xb6s naisjaosto. Sis\xc3\xa4llissodan my\xc3\xb6t\xc3\xa4 ty\xc3\xb6v\xc3\xa4entaustainen seura erotettiin vuonna 1918 Suomen Voimistelu- ja Urheiluliitosta johtuen seuran j\xc3\xa4senist\xc3\xb6n osallisuudesta punakaartin toimintaan. T\xc3\xa4st\xc3\xa4 syyst\xc3\xa4 seura liittyikin vuonna 1919 perustettuun Ty\xc3\xb6v\xc3\xa4en Urheiluliittoon. Seuralle perustettin nuoriso-osasto vuonna 1927 ja seura j\xc3\xa4rjesti ensimm\xc3\xa4iset kansallisen tason yleisurheilukilpailut vuonna 1936. Helsingin olympialaisiin 1952 Koetuksesta osallistui viisi urheilijaa.\n_START_SECTION_\nPes\xc3\xa4pallojoukkueen nousu SM-sarjaan 1976\n_START_PARAGRAPH_\n1950-luvulla uudelleen virinnyt seuran pes\xc3\xa4pallotoiminta koki ensimm\xc3\xa4isen aallonharjansa joukkueen noustua TUL:n mestaruussarjaan 1966. Pes\xc3\xa4palloliiton alaisissa sarjoissa Koetus nousi SM-sarjaan kauden 1975 p\xc3\xa4\xc3\xa4tteeksi. Kaudella 1976 Koetus pelasi SM-sarjassa 22 ottelua, joista joukkue voitti kuusi. JoKo sijoittui sarjassa 11:nneksi. TUL:n puolella Koetuksen naiset voittivat 1984 mestaruuden.\n_START_SECTION_\n1990- ja 2000-luku\n_START_PARAGRAPH_\nKoetus nousi vuonna 1991 uuteen Ykk\xc3\xb6spesis-sarjaan jossa miesten pes\xc3\xa4pallojoukkue pelasi kauteen 1997 asti. Vuosituhannen vaihteessa Koetus vuorotteli Ykk\xc3\xb6spesiksen ja alemman sarjatason, Suomensarjan, v\xc3\xa4lill\xc3\xa4. Vuonna 2001 tehty organisaatiomuutos keskitti Koetuksen toiminnan l\xc3\xa4hinn\xc3\xa4 erikoistumiseen pes\xc3\xa4pallossa. Kaudet 2001-2004 Koetus pelasi kolmanneksi korkeimmalla sarjatasolla nousten kausiksi 2005-2006 Ykk\xc3\xb6spesikseen. Suomensarjakauden 2007 j\xc3\xa4lkeen Koetus nousi j\xc3\xa4lleen Ykk\xc3\xb6spesikseen sijoittuen kaudella 2009 historiansa parhaimpaan sijoitukseen; viidenneksi. Kaudesta 2011 l\xc3\xa4htien Koetus on pelannut Suomensarjassa.\n_START_SECTION_\nSeuran kotikentt\xc3\xa4\n_START_PARAGRAPH_\nJokioisten Koetus pelaa pes\xc3\xa4pallon kotiottelunsa Jokioisten pes\xc3\xa4pallokent\xc3\xa4ll\xc3\xa4. Kent\xc3\xa4lle on tehty hiekkatekonurmi vuonna 2008. Jokioisten kunnan osuus kent\xc3\xa4n rakentamisessa oli 130 000 euroa. Kent\xc3\xa4n vihk\xc3\xa4isotteluna pelattiin Superpesis-ottelu Hyvink\xc3\xa4\xc3\xa4n ja Kouvola v\xc3\xa4lill\xc3\xa4. Ottelua seurasi tuolloin 1022 katsojaa.'